དེ་རིང་བཀྲ་ཤིས་པའི་ཉི་མ།དོན་འགྲུབ་པའི་ཉིན་མོ་འདི་ལ།༼སངས་རྒྱས་གཡུང་དྲུང་བོན་གྱི་ཞལ་འདོན།༽བོད་རྒྱ་ཤན་སྦྱར་གྱི་དཔེ་དེབ་དེ་རིང་དངོས་སུ་པར་སྐྲུན་འགྲེམ་སྤེལ་གནང་སྟེ་ང་ཚོའི་ལག་ཏུ་ཐོན་པ་ནི་མཁས་དབང་བླ་སྤྲུལ་མཁན་པོ་དགེ་བཤེས་མི་སྣ་ལྔ་བཅུ་ལྷག་གི་དཀའ་བའི་ཚེགས་འཕྲང་ལ་མི་ལོ་བརྒྱད་བརྒྱུད་དེ་གྲུབ་པའི་འབྲས་བུ་ཞིག་རེད་ལ།སྤྱིར་ཞང་བོད་ཤེས་རིག་ལ་དུངས་ཞེན་ཟབ་པའི་འདིར་བཞུགས་ཀྱི་མི་སྣ་ཡོངས་དང་དེ་རིང་འདིར་དངོས་སུ་ཕེབས་མ་ཐུབ་ཀྱང་ལས་གཞི་འདི་ལ་རྒྱབ་སྐྱོར་བླ་མེད་གནང་མཁན་ཡོངས་ཀྱི་གྲུབ་འབྲས་བླ་མེད་ཞིག་ཡིན་པར་མ་ཟད།ང་ཚོ་བོན་གྱི་བསྟན་པ་རྒྱ་ཡུལ་དུ་སྤེལ་བ་ཙམ་དུ་མ་ཟད་རང་བོད་མི་རིགས་ཀྱི་ཡི་གེ་མི་མཁྱེན་པ་དག་ལ་ཤིན་ཏུ་མེད་དུ་མི་རུང་བའི་ཆ་རྐྱེན་ཞིག་རེད།གོང་དུ་སི་ཁྲོན་མི་རིགས་དཔེ་སྐྲུན་ཁང་གི་སྤྱི་ཁྱབ་དབུ་ཁྲིད་པ་ཨ་སྔགས་ཚེ་རིང་བཀྲ་ཤིས་དང་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ཚོགས་གཙོ་རྩེ་ཞིག་ཚང་ཤེས་རབ་བསྟན་པའི་ཟླ་བ།སྐབས་འབབ་ཀྱི་སངས་རྒྱས་གཡུང་དྲུང་བོན་གྱི་ཞལ་འདོན་པར་སྐྲུན་གྱི་ཚན་ཆུང་གི་འགན་འཛིན་པ་ཐར་བདེ་ཚེ་དབང་འཇིགས་མེད་དང་སངས་རྒྱས་གཡུང་དྲུང་བོན་གྱི་ཞལ་འདོན་པར་སྒྲིག་ཚན་ཆུང་གི་མི་སྣའི་སྐུ་ཚབ་རྟོགས་ལྡན་བསྐལ་ཁོ་བཅས་ཁོ་རྣམ་པ་བཞི་ནས་སྤྱིར་བོད་ཀྱི་རིག་གནས་སྤྱི་དང་ཁྱད་པར་དུ་བཀའ་དང་བཀའ་བརྟེན་གཙོས་པའི་གསུང་རབ་རྣམས་པར་སྐྲུན་འགྲེམ་སྤེལ་དང་འབྲེལ་ཏེ་གསུང་བཤད་གལ་ཆེན་རབ་དང་རིམ་པར་གསུངས་པར་བཀའ་དྲིན་བླ་མེད་ཆེ་ཞུ་རྒྱུ་དང་།ཁྱད་པར་དུ་སི་ཁྲོན་མི་རིགས་དཔེ་སྐྲུན་ཁང་དབུ་བཙུགས་པ་ནས་བཟུང་ད་བར་མི་ལོ་བཅུ་ཕྲག་འགའ་ལས་སོང་མེད་མོད།དེའི་རིང་ལ་བོད་ཀྱི་རིག་གཞུང་དར་སྤེལ་ཐད་ལ་མཛད་རྗེས་བླ་ན་མེད་པ་འཇོག་ཡོད།སྔོན་བྱོན་གངས་རིའི་ལྗོངས་ཀྱི་སྐྱེས་ཆེན་དུ་མའི་གསུང་འབུམ་དང་ལོ་རྒྱུས།ཐུན་མོང་དང་ཐུན་མིན་གྱི་རིག་གནས་སྐོར།དེང་རབས་ཅན་གྱི་དཔེ་དེབ།གསར་སྐྱེས་ཀྱི་ཆེད་རྩོམ་སོགས་འགྲེམ་སྤེལ་གནང་མཁན་གྱི་དཔེ་སྐྲུན་ཁང་ཞིག་ཏུ་ཆགས་འདུགརྒྱལ་ཁབ་གཞུང་འབྲེལ་གྱི་དཔེ་སྐྲུན་ཁང་ནས་བོད་ཡིག་དཔེ་དེབ་འགྲེམ་སྤེལ་ཆེས་མང་བའི་གྲས་ཤིག་རེད་སྙམ།